“ศบค.” ไฟเขียว “ร้านค้า-ร้านอาหาร-สวนสาธารณะ” เปิดได้ 4 พ.ค. รอ “ครม.” เคาะอีกทีพรุ่งนี้!
"ที่ประชุม ศบค." ไฟเขียวมาตรการผ่อนปรน "ร้านค้า-ร้านอาหาร-สวนสาธารณะ" เปิดได้ 4 พ.ค. รอ "ครม." เคาะอีกทีพรุ่งนี้!
"ที่ประชุม ศบค." ไฟเขียวมาตรการผ่อนปรน "ร้านค้า-ร้านอาหาร-สวนสาธารณะ" เปิดได้ 4 พ.ค. รอ "ครม." เคาะอีกทีพรุ่งนี้!
27 เม.ย. 2563

นพ.ทวีศิลป์ วิษณุโยธิน โฆษกศูนย์บริหารสถานการณ์โควิด-19 (ศบค.) เปิดเผยว่า หลังจากที่วันนี้ (27 เม.ย.63)​ ที่ประชุม ศบค. มีมติเห็นชอบต่อเวลาประกาศสถานการณ์ฉุกเฉิน-เคอร์ฟิวทั่วประเทศอีก 1 เดือน (วันที่ 1-31 พ.ค.)​ โดยจะยังควบคุมเดินทางเข้า-ออกประเทศ เคอร์ฟิว และการชะลอเดินทางข้ามจังหวัด
ทางด้านพล.อ.ประยุทธ์ จันทร์โอชา นายกรัฐมนตรี ในฐานะผู้อำนวยการ ศบค.เห็นชอบหลักการแนวทางผ่อนปรนเปิดธุรกิจบางประเภทตามข้อเสนอสภาพัฒนาการเศรษฐกิจและสังคมแห่งชาติ (สภาพัฒน์) ตามที่ได้ร่วมหารือกับภาคเอกชน ซึ่งจะมีการกำหนดรายละเอียดและเงื่อนไขของการกลับมาให้บริการในช่วงบ่ายวันนี้ (27 เม.ย.63)​ หากได้ข้อสรุปก็จะเสนอให้คณะรัฐมนตรี (ครม.) พิจารณาพรุ่งนี้ (28 เม.ย.)​
โดย นพ.ทวีศิลป์ ระบุ ว่า การกลับมาเปิดธุรกิจบางส่วนจะอยู่ภายใต้ข้อเสนอที่จะแบ่งธุรกิจเป็น 4 สี ได้แก่
สีขาว เป็นธุรกิจที่จำเป็นต่อชีวิตประจำวัน ยกตัวอย่าง ร้านค้าขนาดเล็ก ร้านอาหารที่เปิดในพื้นที่โล่งแจ้ง สวนสาธารณะ ให้เปิดบริการได้ในวันที่ 4 พ.ค. 63
สีเขียว เป็น ร้านขนาดเล็กติดแอร์ พื้นที่ไม่มาก มีมาตรการควบคุม สนามออกกำลังกายกลางแจ้ง ให้เปิดบริการได้ในวันที่ 18 พ.ค. 63
สีเหลือง เป็นกิจการที่มีพื้นที่ปิด มีขนาดใหญ่ คนใช้บริการจำนวนมาก ให้เปิดบริการได้ในวันที่ 1 มิ.ย. 63
และ สีแดง เป็นกิจการที่มีความเสี่ยงสูง ยกตัวอย่าง สนามมวย แหล่งบันเทิง ให้เปิดบริการได้ในวันที่ 15 มิ.ย. 63
สำหรับการผ่อนปรนจะยึดหลัก แบ่งเป็น 4 ระยะ ห่างกัน 14 วัน โดยการผ่อนปรนแต่ละระยะจะต้องเป็นสถานประกอบการที่เปิดได้พร้อมกันทั่วประเทศ ไม่ใช่พื้นที่ใดพื้นที่หนึ่ง เพื่อไม่ให้เกิดปัญหากับการเคลื่อนย้ายประชาชนข้ามเขต รวมทั้งมีการทบทวนและประเมินผลตลอดเวลา หากมีการแพร่ระบาดจะสั่งหยุดทันที
ขณะที่กิจการเหล่านั้นจะต้องปฏิบัติภายใต้เงื่อนไขด้านสาธารณสุข คือ ต้องเว้นระยะห่าง, ใส่หน้ากากผ้าหรือหน้ากากอนามัย, มีการวัดไข้ , จัดจุดบริการเจลล้างมือ, จำกัดจำนวนคนเข้าใช้บริการ และหากเป็นไปได้ให้มีการใช้แอปพลิเคชั่นติดตามตัว